KOMISIJOS ATASKAITA EUROPOS PARLAMENTUI IR TARYBAI dėl EŽŪGF išlaidų /* COM/2012/062 final */





TURINYS 1........... Įžanga............................................................................................................................ 3 2........... EŽŪGF asignuotosios pajamos....................................................................................... 3 3........... Pajamos iš laikinų cukraus sektoriaus restruktūrizavimo mokesčių.................................... 4 4........... Pastabos dėl preliminaraus 2011 m. EŽŪGF biudžeto vykdymo...................................... 4 5........... EŽŪGF asignuotųjų pajamų panaudojimas...................................................................... 7 6........... Pajamų iš laikinų cukraus pramonės restruktūrizavimo mokesčių panaudojimas................. 8 7........... Cukraus pramonės restruktūrizavimo fondo lėšų panaudojimas......................................... 8 8........... Išvados.......................................................................................................................... 8 Priedas:. Preliminarus EŽŪGF asignavimų panaudojimas 2011 10 15............................................. 9 KOMISIJOS ATASKAITA EUROPOS PARLAMENTUI IR TARYBAI dėl EŽŪGF išlaidų Išankstinio perspėjimo sistema Nr. 11-12/2011 1. Įžanga Pridedamoje lentelėje pateikiama informacija apie preliminarų 2011 m. biudžeto, kuris apima 2010 m. spalio 16 d.–2011 m. spalio 15 d. laikotarpį, vykdymą. Numatoma, kad biudžetas sudarys 43 978,8 mln. EUR. Į šią sumą įskaičiuotos korekcinės sumos po EŽŪGF sąskaitų patvirtinimo ir per finansinius metus mokėtų mėnesinių kompensacijų sustabdymai ir sumažinimai. Taip pat įtraukta išlaidų, kurios sudaro apie 36 mln. EUR ir kurias Komisija dar gali tiesiogiai patirti iki 2011 m. gruodžio 31 d., sąmata. 2. EŽŪGF asignuotosios pajamos Remiantis Tarybos reglamento (EB) Nr. 1290/2005 dėl bendrosios žemės ūkio politikos finansavimo 34 straipsnio taisyklėmis, pajamos, gautos ištaisius finansines klaidas pagal sprendimus dėl sąskaitų atitikties patvirtinimo, pajamos, gautos susigrąžinus sumas dėl pažeidimų, ir pajamos, gautos taikant pieno mokestį, yra laikomos pajamomis, asignuotomis EŽŪGF išlaidoms finansuoti. Pagal šias taisykles asignuotosios pajamos gali būti naudojamos valstybių narių patirtoms EŽŪGF išlaidoms finansuoti. Nepanaudota tokių pajamų dalis bus automatiškai perkelta į kitus finansinius metus[1]. Kaip jau buvo išdėstyta ankstesnėse Išankstinio perspėjimo sistemos ataskaitose, remiantis Komisijos pradiniais skaičiavimais turimos asignuotosios pajamos 2011 m. siekė 1 247 mln. EUR. Konkrečiai: – buvo apskaičiuota, kad 2011 finansiniais metais bus gauta 707 mln. EUR asignuotųjų pajamų; 600 mln. EUR ir 88 mln. EUR sumas atitinkamai tikėtasi gauti ištaisius klaidas po sąskaitų atitikties patvirtinimo ir susigrąžinus sumas dėl pažeidimų; apskaičiuota, kad pajamos, gautos taikant pieno mokestį, sudarys 19 mln. EUR; – apskaičiuota, kad iš 2010 į 2011 finansinius metus bus perkelta 540 mln. EUR asignuotųjų pajamų. 2011 m. biudžete Komisija šias 1 247 mln. EUR pajamas skyrė dviem programoms. Konkrečiai: – 500 mln. EUR skirta gamintojų organizacijų veiklos fondams vaisių ir daržovių sektoriuje ir – 747 mln. EUR – bendrosios išmokos schemai. Šioms dviem programoms biudžeto valdymo institucija pagal Komisijos pasiūlymą galiausiai skyrė atitinkamai 292 mln. EUR ir 30 389 mln. EUR asignavimų. Pirmiau minėtų patvirtintų asignavimų ir asignuotųjų pajamų suma atitinka bendrą 792 mln. EUR prašomų asignavimų gamintojų organizacijų veiklos fondams vaisių ir daržovių sektoriuje ir 31 136 mln. EUR bendrosios išmokos schemai įvertį. Priede, kuriame pateikiami preliminarūs 2011 m. biudžeto vykdymo rezultatai, biudžeto asignavimai vaisių ir daržovių sektoriui ir atsietosios tiesioginės pagalbos sektoriui yra patvirtinti ir sudaro atitinkamai 491,1 mln. EUR ir 36 324 mln. EUR, neįtraukiant pirmiau minėtų asignuotųjų pajamų. Įtraukus šiems sektoriams skirtas pajamas, 2011 m. biudžete numatyti asignavimai vaisių ir daržovių sektoriui iš viso sudaro 991,1 mln. EUR, o atsietajai tiesioginei pagalbai – 37 071 mln. EUR. 3. Pajamos iš laikinų cukraus sektoriaus restruktūrizavimo mokesčių Pajamos iš laikinų cukraus sektoriaus restruktūrizavimo mokesčių laikomos asignuotosiomis pajamomis, skirtomis cukraus pramonės restruktūrizavimo pagalbai ir kitai pagalbai, kurią numatoma skirti iš Cukraus pramonės restruktūrizavimo fondo, finansuoti. Trejus prekybos metus: 2006–2007, 2007–2008 ir 2008–2009 m. šiuos mokesčius už turimas kiekybines cukraus, inulino sirupo ir izogliukozės kvotas į fondą sumokėjo valstybių narių ūkinės veiklos vykdytojai. Kaip jau buvo pabrėžta ankstesnėse išankstinio perspėjimo ataskaitose, iš pradžių buvo tikėtasi iš 2010 į 2011 finansinius metus perkelti 1 015 mln. EUR. Galutinė Cukraus pramonės restruktūrizavimo fondo asignuotųjų pajamų suma, perkelta į 2011 m., buvo 1 044,8 mln. EUR. 4. Pastabos dėl preliminaraus 2011 m. EŽŪGF biudžeto vykdymo Priede pateikiami duomenys apie preliminarų 2011 m. biudžeto vykdymą Toliau trumpai aptariami tam tikri biudžeto sektoriai ir nurodomi didžiausi faktiškai patirtų išlaidų ir atitinkamų asignavimų 2011 m. biudžete skirtumai. 4.1. Rinkos priemonės Asignavimų intervencijoms į žemės ūkio rinkas buvo panaudota 379,5 mln. EUR daugiau nei buvo patvirtinta biudžeto asignavimų, tačiau 120,5 mln. EUR mažiau, jei yra įtraukiama 500 mln. EUR, numatytų kaip asignuotosios pajamos pagal šį skyrių. Šis skirtumas susidaro dėl sudėtinio skirtingų biudžeto sektorių pajamų panaudojimo modelio ir pirmiausia yra susijęs su toliau nurodytais produktais ir programomis. 4.1.1. Javai (– 174,3 mln. EUR) Lėšos pagal šį biudžeto straipsnį buvo neišnaudotos pirmiausia dėl to, kad laikotarpiu nuo 2010 m. gruodžio mėn. iki 2011 m. gegužės mėn. didelis intervencinių javų kiekis buvo parduotas daug didesnėmis kainomis nei buvo numatyta 2011 m. biudžete. Dėl šių pardavimų į 2011 m. biudžetą buvo gauta gerokai daugiau pajamų, kurios biudžeto vykdymo dokumente parodytos kaip neigiamos sumos pagal tą patį biudžeto straipsnį. Tačiau dalis lėšų pagal šį biudžeto straipsnį buvo nepanaudota iš dalies todėl, kad valstybės narės patyrė mažiau išlaidų pagalbos išmokoms už bulvių krakmolą nei numatyta biudžete. 4.1.2. Grąžinamosios išmokos už produktus, neįtrauktus į 1 priedą (– 18,3 mln. EUR) Šios neišnaudotos lėšos susidarė dėl mažesnių nei numatyta biudžete valstybių narių išmokų už cukraus ir pieno produktų eksporto sertifikatus. 4.1.3. Maisto programos (+ 14,9 mln. EUR) Valstybės narės beveik įgyvendino 2011 m. maisto paskirstymo labiausiai nepasiturintiems asmenims planą. Lėšų pagal šį biudžeto straipsnį buvo panaudota daugiau nei numatyta iš esmės todėl, kad 2011 m. valstybės narės išmokėjo didesnes nei įprastai sumas pagal ankstesnių metų planus. 4.1.4. Vaisiai ir daržovės (+ 636,8 mln. EUR, palyginti su patvirtintais asignavimais) Didelis asignuotų lėšų viršijimas nustatytas palyginus šiame sektoriuje patirtas išlaidas su 2011 m. biudžete patvirtinta asignuota suma, į kurią nėra įtrauktos šiam sektoriui priskirtos pajamos. Tačiau jei šiam sektoriui priskirtos 500 mln. EUR pajamos yra įtraukiamos (žr. * išnašą pridedamos lentelės pabaigoje), tada visi turimi asignavimai padidėja iki 991,1 mln., o biudžeto viršijimas sumažėja iki + 136,8 mln. EUR. Šis biudžeto viršijimas yra bendras įvairių programų, kurios yra finansuojamos šio sektoriaus asignuotomis lėšomis, įgyvendinimo modelių rezultatas. Gamintojų organizacijų veiklos fondams ir vaisių vartojimo skatinimo mokyklose programai valstybės narės patyrė mažesnes išlaidas nei buvo numatyta biudžete. Išimtinės paramos priemonės vaisų ir daržovių sektoriui, kurias Komisija priėmė kilus E.coli krizei, buvo iš dalies finansuojamos iš gamintojų organizacijų veiklos fondų lėšų, o likusi dalis – iš 05 02 08 99 biudžeto punkto pagal šį biudžeto straipsnį. Buvo tikimasi, kad šios priemonės kainuos apytiksliai 227 mln. EUR, iš kurių buvo tikėtasi 215 mln. EUR išmokėti ir deklaruoti 2011 m. 2011 m. valstybių narių išlaidos siekė apytiksliai 178,3 mln. EUR. Tačiau valstybės narės gali tęsti mokėjimus 2012 finansiniais metais. Be to, valstybės narės patyrė išankstinio gamintojų grupių pripažinimo pagalbos išlaidų, kurios buvo daug didesnės nei šiai programai 2011 m. biudžete asignuotos lėšos – tokia padėtis dėl šios programos įgyvendinimo tęsėsi paskutinius trejus metus. 4.1.5. Vynas (– 39,3 mln. EUR) Šios nepanaudotos lėšos susidarė dėl to, kad šiek tiek sumažėjo valstybių narių išlaidos vyno nacionalinės paramos programoms (palyginti su biudžete numatyta viršutine riba) ir vynmedžių išnaikinimo programai. 4.1.6. Pienas ir pieno produktai (– 94,9 mln. EUR) Šios nepanaudotos lėšos yra bendras įvairių programų, kurios yra finansuojamos šio sektoriaus asignuotomis lėšomis, įgyvendinimo modelių rezultatas. Konkrečiai, valstybių narių išlaidos vaisių vartojimo skatinimo mokyklose programai buvo mažesnės nei į galutinį biudžetą įtrauktos asignuotosios lėšos, kurios derantis dėl 2011 m. biudžeto buvo padidintos 10 mln. EUR palyginti su pradiniais Komisijos nurodytais poreikiais. Be to, nugriebto pieno milteliai buvo parduoti iš intervencinių atsargų už kainą, kuri buvo didesnė nei iš pradžių numatyta 2011 m. biudžete. Dėl šių pardavimų gerokai išaugo į 2011 m. biudžetą gautos pajamos, kurios biudžeto vykdymo dokumente parodytos kaip neigiamos sumos pagal tą patį biudžeto straipsnį.. 4.1.7. Galvijiena (+20,5 mln. EUR) Šios nepanaudotos lėšos susidarė dėl to, kad valstybės narės patyrė didesnių išlaidų eksporto grąžinamosioms išmokoms, nes 2011 m. buvo eksportuoti didesni jautienos ir gyvų gyvulių kiekiai, už kuriuos reikėjo išmokėti eksporto grąžinamąsias išmokas. 4.1.8. Kiauliena, kiaušiniai ir paukštiena (+71,3 mln. EUR) Šios nepanaudotos lėšos susidarė pirmiausia dėl to, kad valstybės narės patyrė kiaulienos privataus saugojimo pagalbos išlaidų; šios pagalbos taikymas įvestas 2011 m. sausį ir jai 2011 m. biudžete nebuvo numatyta jokių asignavimų. Ši suma susidarė dar ir dėl to, kad buvo eksportuoti didesni nei numatyti paukštienos kiekiai, už kuriuos reikėjo mokėti eksporto grąžinamąsias išmokas. 4.2. Tiesioginė pagalba Asignavimų intervencijoms į žemės ūkio rinkas buvo panaudota 408,8 mln. EUR daugiau nei patvirtinta biudžeto asignavimų, tačiau 338,2 mln. EUR mažiau, jei yra įtraukiami 747 mln. EUR, numatytų kaip asignuotosios pajamos pagal šį skyrių. Šis skirtumas susidaro dėl atsietosios tiesioginės pagalbos sektoriaus. 4.2.1. Atsietoji tiesioginė pagalba (+507,1 mln. EUR, palyginti su patvirtintais asignavimais) Šis didelis asignuotų lėšų perviršis nustatytas palyginus atsietosios tiesioginės pagalbos išlaidas su 2011 m. biudžeto patvirtintais asignavimais, į kuriuos nėra įtrauktos šiam sektoriui priskirtos pajamos. Tačiau jei šiam sektoriui priskirtos 747 mln. EUR pajamos yra įtraukiamos (žr. * išnašą pridedamos lentelės pabaigoje), tada visi turimi asignavimai padidėja iki 37 071 mln. EUR, o biudžeto lėšos jau nebe viršijamos, bet susidaro – 239,9 mln. EUR nepanaudotų lėšų likutis . Šios nepanaudotos lėšos susidarė dėl to, kad valstybės narės patyrė mažiau išlaidų visų pirma vienkartinės išmokos už plotus schemai (VIPS) ir konkrečioms atsietos paramos priemonėms pagal Tarybos reglamento (EB) Nr. 73/2009 68 straipsnį. Tačiau reikėtų atkreipti dėmesį į tai, kad bendrosios išmokos schemai (BIS) 2011 m. buvo panaudoti 99,8 % biudžete asignuotų lėšų – tai didžiausias iki šiol pasiektas lėšų panaudojimo lygis. 4.2.2. Kita tiesioginė pagalba (– 98,7 mln. EUR) Šios nepanaudotos lėšos pirmiausia susidarė dėl to, kad valstybės narės patyrė mažiau išlaidų susietos paramos priemonėms pagal Tarybos reglamento (EB) Nr. 73/2009 68 straipsnį, priemokoms už karves žindenes, priemokoms už medvilnę ir išmokoms krakmolinių bulvių augintojams nei iš pradžių buvo numatyta 2011 m. biudžete. 4.3. Kitos išlaidos 4.3.1. Ankstesnių metų sąskaitų patvirtinimas (+338,4 mln. EUR) Komisija 2011 m. taisomajame rašte pasiūlė iki – 72,0 mln. EUR vertės ištaisymus. Galutinė šių ištaisymų suma, dėl kurios buvo susitarta derybose dėl 2011 m. biudžeto, buvo – 272 mln. EUR. Be to, remiantis 2011 m. priimtais sąskaitų patvirtinimo sprendimais, Komisija turėjo grąžinti, t. y. padaryti korekcijas valstybių narių naudai, 66,4 mln. EUR grynąją sumą. Dėl šios sumos, pridėtos prie pirmiau nurodytos neigiamos 272 mln. EUR sumos, Komisija turi surasti apytiksliai 338,4 mln. EUR teigiamų biudžeto asignavimų, kad būtų galima uždaryti šį biudžeto punktą 2011 m. Šie asignavimai bus perkelti iš tų biudžeto punktų, kurių asignuotos lėšos nebuvo išnaudotos 2011 m. 4.3.2. Maisto ir pašarų sauga, gyvūnų sveikata, gyvūnų gerovė ir augalų sveikata (–32,3 mln. EUR) Pagal šį straipsnį finansuojamos programos apima Komisijos tiesiogines išmokas. Planuojama, kad išmokos už 29,1 mln. EUR dar bus išmokamos iki 2011 m. gruodžio 31 d. Tačiau dabar tikimasi, kad nebus panaudotos visos pagal šį biudžeto straipsnį asignuotos lėšos, nes išlaidos, susijusios su skiepijimu nuo mėlynojo liežuvio ligos, yra mažesnės nei planuota, kadangi paskutinėmis sėkmingai vykusiomis skiepijimo kampanijomis pavyko smarkiai sumažinti šios ligos atvejų skaičių. Be to, dalis biudžete numatytų lėšų skubiam gyvūnų skiepų įsigijimui nebus panaudota, nes naujų didelių gyvūnų ligų protrūkių nebuvo. 5. EŽŪGF asignuotųjų pajamų panaudojimas Iš priede pateiktos lentelės matyti, kad 2011 m. visos asignuotosios pajamos siekė 1 571,9 mln. EUR. Jos buvo 324,9 mln. EUR didesnės nei iš pradžių planuota 1 247 mln. EUR suma. Šis skirtumas iš dalies susidarė dėl to, kad visa iš 2010 į 2011 m. perkelta asignuotųjų pajamų suma sudarė 905,1 mln. EUR, t. y. 365,1 mln. EUR daugiau nei biudžete iš pradžių numatyta 540 mln. EUR suma. Reikėtų paminėti, kad visos iš 2010 į 2011 m. perkeltos asignuotosios pajamos panaudotos 2011 biudžetinių metų išlaidoms finansuoti pagal Finansinio reglamento 10 straipsnį. Be to, 2011 m. naujai surinktų asignuotųjų pajamų suma buvo 712,9 mln. EUR, o biudžete numatytoji suma – 707 mln. EUR. Tačiau po korekcijos, kuri buvo atlikta patvirtinus 2010 m. sąskaitas, šios pajamos buvo sumažintos apytiksliai 46,1 mln. EUR – iki 666,8 mln. EUR. Iš šios sumos korekcijos po sąskaitų patvirtinimo sudarė 467,3 mln. EUR, 177,6 mln. EUR – pajamos, gautos susigrąžinus sumas dėl pažeidimų, ir 21,9 mln. EUR – pajamos, gautos taikant pieno mokestį. Dalis naujai surinktų asignuotųjų pajamų, kurios nebus panaudotos 2011 m., bus perkelta į 2012 finansinius metus ir bus panaudotos tais metais patirtoms išlaidoms finansuoti. 6. Pajamų iš laikinų cukraus pramonės restruktūrizavimo mokesčių panaudojimas Laikantis teisės aktų, nuo 2009 m. lapkričio mėn. jokios naujos pajamos iš valstybių narių laikinų restruktūrizavimo mokesčių nebuvo renkamos. Todėl visos Cukraus pramonės restruktūrizavimo fondo asignuotosios pajamos sudaro iš 2010 m. biudžeto perkeltą 1 044,8 mln. EUR sumą. Po to, kai valstybėms narėms bus išmokėta 187,9 mln. EUR suma siekiant grąžinti Cukraus pramonės restruktūrizavimo fondo pagalbos išlaidas (žr. 7 punktą), apytiksliai 856,9 mln. EUR likutis bus perkeltas į 2012 m. finansinius metus ir bus panaudotas tų metų Cukraus pramonės restruktūrizavimo fondo pagalbai finansuoti. 7. Cukraus pramonės restruktūrizavimo fondo lėšų panaudojimas Kompensacijos valstybėms narėms už restruktūrizavimo priemonių pagalbos išmokas, įvairinimo pagalbos išmokas ir pagalbą cukraus perdirbėjams sudarė 187,9 mln. EUR. Šios pagalbos išlaidos valstybėms narėms buvo kompensuotos iš 1 044,8 mln. EUR asignuotųjų pajamų, nurodytų 6 punkte. 8. Išvados Remiantis preliminaraus 2011 m. EŽŪGF biudžeto vykdymo duomenimis, patvirtinti biudžeto asignavimai viršyti 1 087,6 mln. EUR; ši suma finansuojama iš turimų 1 571,9 mln. EUR asignuotųjų pajamų. Dar reikės padaryti keletą asignavimų patikslinimų ir perkėlimų metų pabaigoje. Tačiau dabar numatoma, kad turimos asignuotosios pajamos, kurios bus perkeltos į EŽŪGF 2012 m. biudžetą, yra apytiksliai 440 mln. EUR. [1] Iš ankstesnių metų perkeltos asignuotosios pajamos turi būti panaudotos pirmiausia, tai yra anksčiau nei biudžeto valdymo institucijos patvirtinti asignavimai arba tais metais gautos asignuotosios pajamos (Finansinio reglamento 10 straipsnis).